**Notă de argumentare**

la proiectele de Hotărîri de Guvern

*Cu privire la aprobarea listelor studenţilor din instituţiile de învăţămînt superior şi elevilor din instituţiile de învăţămînt profesional tehnic postsecundar cărora li se acordă* ***burse de merit*** *în anul de studii 2017-2018*

*Cu privire la listele candidaţilor la acordarea* ***Bursei Preşedintelui Republicii******Moldova*** *pentru anul de studii 2017-2018*

**I. Argument**

În scopul susţinerii performanțelor academice ale tinerilor, implicării acestora în soluţionarea problemelor social-economice ale statului, Ministerul Educaţiei a elaborat şi propune spre examinare proiectele de Hotărîri de Guvern:

* Cu privire la aprobarea listelor studenţilor din instituţiile de învăţămînt superior şi elevilor din instituţiile de învăţămînt profesional tehnic postsecundar cărora li se acordă **burse de merit** în anul de studii 2017-2018;
* Cu privire la listele candidaţilor la acordarea **Bursei Preşedintelui Republicii** **Moldova** pentru anul de studii 2017-2018.

Proiectele respective se înscriu în politica promovată de Ministerul Educaţiei pentru fortificarea sistemului învăţămîntului superior în direcţia înscrierii acestuia în spațiul învăţămîntului superior european, precum şi asigurarea creşterii atractivităţii şi competitivităţii naţionale /internaţionale a instituţiilor de învăţămînt superior și profesional tehnic postsecundar din ţară.

**II. Esența proiectului**

În corespundere cu *Regulamentul cu privire la modul şi condiţiile de acordare a burselor pentru studenţii ciclul I, ciclul II, studii integrate, învățământ medical şi farmaceutic din instituţiile de învățământ superior, elevii din instituţiile de învățământ profesional tehnic postsecundar şi postsecundar nonterţiar şi profesional tehnic secundar, persoanele care studiază în învățământul postuniversitar*, aprobat prin **Hotărârea Guvernului nr. 1009 din 01.09.2006,** în învățământul superior şi profesional tehnic postsecundar, la învățămîntul cu frecvență, se acordă următoarele **tipuri de burse de merit, majorate prin Hotărârea Guvernului** [**nr.38 din 30.01.17,**](http://lex.justice.md/md/368749/) finanţate din bugetul de stat:

* **Bursa Republicii** - **12 burse** pentru studenţii ciclului I, ciclului II, studii integrate, învățământ medical şi farmaceutic din instituţiile de învățământ superior (**1385 lei**);
* **Bursa Guvernului** - **30 burse** pentru studenţii ciclului I, ciclului II, studii integrate, învățământ medical şi farmaceutic din instituţiile de învățământ superior (**1155 lei**);
* **Bursa Preşedintelui Republicii Moldova** - **15 burse**, dintre care 10 pentru studenţii ciclului I, ciclului II, studii integrate, învățământ medical şi farmaceutic din instituţiile de învățământ superior (**1260**) şi 5 pentru elevii din instituţiile de învățământ mediu de specialitate (**930** **lei**);
* **Bursa "Gaudeamus**" - **20 burse** pentru elevii din instituţiile de învățământ profesional tehnic **(840 lei**)

Listele candidaţilor la bursele de merit au fost aprobate în cadrul senatelor instituţiilor de învățământ superior şi consiliilor profesorale ale instituţiilor de învățământ profesional tehnic postsecundar.

La bursele de merit au candidat studenţii ciclului I, ciclului II, studii integrate, învățământ medical şi farmaceutic şi elevii care au obţinut în anul precedent de studii o medie a notelor la sesiunea de vară nu mai mică de **9 puncte** în profilurile /domeniile de studiu tehnic, agrar, economic, medical, militar, drept şi real (matematică, informatică, fizică, chimie, biologie) şi nu mai mică de **9,5 puncte** în alte profiluri /domenii de studiu.

Astfel,pentru acordarea burselor de merit în anul universitar 2017-2018, la Ministerul Educaţiei au fort depuse **dosarele a 97 de candidaţi** (studenţi din ciclurile I şi II) din **15 instituţii de învățământ superior publice** din ţară. Candidaţii respectivi au fost selectaţi de către *Comisia specializată, responsabilă de examinarea dosarelor*, aprobată prin **Dispoziția Ministrului Educației nr. 361 din 12 iulie 2017**, în baza **anumitor criterii**, inclusiv: media notelor; activităţile educaţionale, culturale, sportive; Curriculum Vitae; activitatea ştiinţifică; publicaţiile; scrisorile de recomandare. Toţi studenţii nominalizaţi au demonstrat prin actele respective participarea la activităţi de cercetare ştiinţifică, conferinţe, concursuri, diplomele concursurilor /olimpiadelor naţionale / internaţionale. Numărul de burse oferite instituțiilor a fost corelat cu numărul total de studenți de la ciclurile I și II, învățământ cu frecvență, din fiecare universitate.

**III. Costul implementării.**

Achitarea burselor de merit, cu excepţia Bursei Preşedintelui Republicii Moldova, se efectuează de către fiecare instituţie de învăţămînt în limitele alocaţiilor bugetare aprobate în acest scop. Bursa Preşedintelui Republicii Moldova se planifică şi se achită de către Ministerul Educaţiei.

**Viceministru Lilia Pogolșa**

Ex. Doina Usaci, tel.022 23 32 13